“ดาวโจนส์” ร่วงกว่า 200 จุด จ่อหลุด 35,000 กังวลเงินเฟ้อ-ผิดหวัง GDP จีน
“ดาวโจนส์” ร่วงกว่า 200 จุด จ่อหลุด 35,000 จุด กังวลเงินเฟ้อ-ผิดหวัง GDP จีน โดย ณ เวลา 20.36 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,070.78 จุด ลบ 223.98 จุด หรือ 0.63%
“ดาวโจนส์” ร่วงกว่า 200 จุด จ่อหลุด 35,000 กังวลเงินเฟ้อ-ผิดหวัง GDP จีน โดย ณ เวลา 20.36 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,070.78 จุด ลบ 223.98 จุด หรือ 0.63%
18 ต.ค. 2564

ผู้สื่อข่าวรายงานว่า ดัชนีดาวโจนส์ร่วงลงกว่า 200 จุด ใกล้หลุดระดับ 35,000 จุด ในวันนี้(18ต.ค.64) โดยตลาดปรับฐานหลังจากพุ่งขึ้นในสัปดาห์ที่แล้ว โดย ณ เวลา 20.36 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 35,070.78 จุด ลบ 223.98 จุด หรือ 0.63%
โดยดัชนีดาวโจนส์ปิดพุ่งขึ้นกว่า 300 จุดเมื่อวันศุกร์ ทำสถิติปรับตัวขึ้นรายสัปดาห์มากที่สุดเมื่อคิดเป็นเปอร์เซนต์นับตั้งแต่เดือนมิ.ย.ที่ผ่านมา โดยได้แรงหนุนจากยอดค้าปลีกที่แข็งแกร่ง และผลประกอบการที่สดใสของโกลด์แมน แซคส์ ขณะที่หุ้นกลุ่มที่ได้ประโยชน์จากการเปิดเศรษฐกิจต่างดีดตัวขึ้นขานรับการเปิดประเทศของสหรัฐ จากการที่รัฐบาลสหรัฐประกาศยกเลิกคำสั่งห้ามชาวต่างชาติเดินทางเข้าประเทศ หากได้รับการฉีดวัคซีนต้านโควิด-19 ครบโดส
การซื้อขายในตลาดหุ้นวอลล์สตรีทวันนี้ถูกกดดันจากการดีดตัวขึ้นของอัตราผลตอบแทนพันธบัตรรัฐบาลสหรัฐ รวมทั้งการเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 3 ที่ต่ำกว่าคาดของจีน นอกจากนี้ นักลงทุนกังวลต่อการพุ่งขึ้นของเงินเฟ้อจากการทะยานขึ้นของราคาน้ำมันในระยะนี้
ด้านตลาดยังคงจับตาการรายงานผลประกอบการของบริษัทจดทะเบียนในสัปดาห์นี้ หลังการเปิดเผยผลประกอบการของกลุ่มธนาคารที่แข็งแกร่งในสัปดาห์ที่แล้ว
ขณะนี้ บริษัทจำนวน 41 แห่งในดัชนี S&amp;P 500 ได้รายงานผลประกอบการในไตรมาส 3 แล้ว โดย 80% จากจำนวนดังกล่าว ต่างก็มีกำไรสูงกว่าที่คาดการณ์ไว้ ขณะที่นักวิเคราะห์คาดว่าบริษัทจดทะเบียนจะมีการขยายตัวของกำไรในไตรมาส 3 เพิ่มขึ้นถึง 30% ซึ่งเป็นอัตราการขยายตัวของกำไรรายไตรมาสสูงที่สุดเป็นอันดับ 3 ของบริษัทในดัชนี S&amp;P 500 นับตั้งแต่ปี 2553